Vermeende bankrower by Centurion-sentrum geskietFoto verskaf deur ER24 ŉ Man is Woensdagmiddag in ŉ skietery tussen owerhede en verdagtes beseer ná ŉ rooftog by ŉ bank in Centurion. Russel Meiring, woordvoerder van ER24, het gesê paramedici het omstreeks 14:40 by die toneel opgedaag. Verskeie owerhede was reeds op die toneel. “ŉ Man het langs ŉ motor gelê en ŉ ander nooddiens was reeds besig om hom te behandel.” Die man het ŉ skietwond in sy bekkenbeen opgedoen. Hy is in ŉ ernstige toestand. “Die man is na ŉ nabygeleë hospitaal geneem vir verdere behandeling,” het Meiring bygevoeg. Plaaslike owerhede stel verder ondersoek in. Yusuf Abramjee, die teenmisdaad-aktivis, het op Twitter gesê twee verdagtes is in hegtenis geneem en bevestig die voorval het by die Standard Bank plaasgevind.